Asesiadau

1. **Pryd mae asesiad yn cychwyn?**

Mae asesiad yn cychwyn pan fo ymarferydd yn cael sgwrs ag unigolyn er mwyn ystyried eu hanghenion gofal a chymorth a’u canlyniadau personol, a phan ddarperir cyngor a/neu gymorth. Gall hyn fod drwy alwad i’r gwasanaeth Gwybodaeth, Cyngor a Chymorth.

1. **Beth yw’r Offeryn Asesu a Chymhwystra Cenedlaethol?**

Mae [Côd Ymarfer Rhan 3](http://gov.wales/docs/dhss/publications/151218part3cy.pdf) (Asesu Anghenion Unigolion) yn nodi gofynion ar gyfer Offeryn Asesu a Chymhwystra Cenedlaethol fel ffordd o sicrhau dull cyson o asesu a chofnodi gwybodaeth.

Bydd yr adnodd yn cael ei ddatblygu mewn partneriaeth â Chymdeithas Cyfarwyddwyr Gwasanaethau Cymdeithasol Cymru (ADSS Cymru). Ar y cychwyn bydd yr adnodd yn cynnwys rhestr o ofynion cyffredin ar gyfer pob asesiad o oedolion, plant a gofalwyr, ac mae ar gael, [ar dudalen Offeryn Asesu a Chymhwystra Cenedlaethol](http://www.cgcymru.org.uk/offeryn-asesu-a-chymhwystra-cenedlaethol/) yr Hyb, i’w ddefnyddio o fis Ebrill 2016.

Bydd Llywodraeth Cymru yn helpu ADSS Cymru i ddatblygu’r adnodd gyda thempled cenedlaethol a chanllawiau pellach os oes angen.

1. **Oes templed cenedlaethol ar gyfer asesiadau?**

Nac oes. Bydd rhestr o ofynion asesu cyffredin ar gael ar yr Hyb. Ar y cychwyn, gall awdurdodau lleol addasu eu proses a’u templedi asesu i fodloni’r gofynion sylfaenol.   
Y cynllun yn y tymor hirach yw datblygu proses asesu unigol yn unol â’r gwaith o ddatblygu’r System Gwybodaeth Gofal Cymunedol (CCIS). Gellir datblygu rhagor o adnoddau i gefnogi ymarfer, megis canllawiau ar asesu plant.

1. **Pwy sy’n cael cynnal asesiad statudol? Pa gymwysterau sy’n ofynnol er mwyn i ymarferwyr gynnal asesiadau?**

Mae [Rheoliadau Gofal a Chymorth (Asesu) Cymru 2015](http://www.legislation.gov.uk/wsi/2015/1305/pdfs/wsi_20151305_mi.pdf) yn datgan:

*“Rhaid i awdurdod lleol sicrhau bod unrhyw berson sy’n cynnal asesiad:*

* *yn meddu ar y sgiliau, yr wybodaeth a’r cymhwysedd i gynnal yr asesiad o dan sylw, a*
* *wedi cael hyfforddiant i gynnal asesiadau.*

*Wrth gynnal asesiad, rhaid i awdurdod lleol ystyried a yw natur anghenion y person yn galw am ymglymiad person a chanddo sgiliau arbenigol, gwybodaeth arbenigol neu arbenigedd.”*

Ni nodir unrhyw gymhwyster neu statws proffesiynol penodol, h.y. ni cheir rhestr gynhwysfawr o bwy all gynnal asesiad cyn belled â bod yr awdurdod lleol yn fodlon bod yr holl staff sy’n cyflawni'r gweithgareddau hyn yn meddu ar y sgiliau, y wybodaeth, a'r cymhwysedd i weithio gyda phlant a phobl ifanc, oedolion a gofalwyr, fel y bo'n briodol.

Fodd bynnag, mae’n rhaid i bob ymarferydd sy’n cynnal asesiadau feddu ar y sgiliau, yr hyfforddiant a’r cymwysterau priodol i gynnal asesiadau. Mae [Côd Ymarfer Rhan 3](http://gov.wales/docs/dhss/publications/151218part3cy.pdf)  (Asesu Anghenion Unigolion) yn argymell lefelau cymwysterau priodol:

* Ymarferydd cofrestredig mewn gwaith cymdeithasol neu ofal cymdeithasol sydd â chymhwyster proffesiynol lefel 5 neu uwch
* Unigolyn sydd â chymhwyster gofal cymdeithasol ar lefel 4 neu uwch, sy’n cynnwys gwybodaeth a sgiliau wrth gynnal asesiadau sy’n canolbwyntio ar

unigolion, dan oruchwyliaeth ymarferydd cofrestredig mewn gwaith cymdeithasol neu ofal cymdeithasol

Nid yw’r rhain yn orfodol ond maen nhw’n cael eu hargymell fel cymwysterau priodol.

Dylai awdurdodau lleol weithio gyda’u byrddau iechyd partner ac ymddiriedolaethau GIG yn lleol i gytuno ar drefniadau ar draws ardal y bwrdd iechyd lleol ar gyfer dirprwyo ymarferwyr i gynnal asesiadau gofal a chymorth.

1. **Sut mae asesiad o anghenion gofal a chymorth yn cysylltu ag asesiadau arbenigol eraill e.e. iechyd, iechyd meddwl, camddefnyddio sylweddau?**

Pan fo angen asesiad arbenigol yn ychwanegol at y gofynion sylfaenol ar gyfer asesiad dan y Ddeddf, gellir eu hychwanegu at y gofynion sylfaenol er mwyn gwneud asesiad llawnach o unigolyn. Y nod yw sicrhau bod gofal a chymorth yn cael ei integreiddio â gwasanaethau eraill ac nad yw’r unigolyn yn ailadrodd data sydd eisoes wedi’i gasglu. Er enghraifft, ni ddylid ailadrodd y data craidd fwy nag unwaith.

1. **Oes proses siart llif ar gyfer asesiadau?**

Oes, mae ar gael ar [dudalen Offeryn Asesu a Chymhwystra Cenedlaethol](http://www.cgcymru.org.uk/offeryn-asesu-a-chymhwystra-cenedlaethol/) yr Hyb.

1. **Beth yw’r gwahaniaeth rhwng adolygiad ac ailasesiad?**

Mewn achosion pan nad yw asesiad blaenorol wedi mynd i’r afael yn llawn ag anghenion gofal a chymorth yr unigolyn, neu pan fo yna anghenion newydd oherwydd newid mewn amgylchiadau yna mae’n rhaid cynnal adolygiad o’r asesiad.

Gallai adolygiad arwain at gadarnhau neu ddiwygio’r asesiad neu, os oes newid sylweddol mewn amgylchiadau, byddai angen cynnal ailasesiad llawn o anghenion.

1. **Pryd mae asesiad yn cael ei gau?**

Pan fo canlyniad wedi’i bennu ar gyfer pob un o anghenion yr unigolyn, pan fo’r gofynion cofnodi sylfaenol wedi’u cwblhau (yn gymesur â’r unigolyn) a phan fo copi o’r asesiad wedi’i roi i’r unigolyn sy’n cael ei asesu (neu riant neu unigolyn arall sy’n gweithredu ar ei ran).

1. **Pam mae’r set ddata graidd a bennir ar gyfer asesiadau yn wahanol i’r set ddata graidd a bennir yn yr Asesiad Integredig ar gyfer Pobl Hŷn?**

Y data craidd sydd yng [Nghôd Ymarfer Rhan 3](http://gov.wales/docs/dhss/publications/151218part3cy.pdf) (Asesu Anghenion Unigolion) yw isafswm y data sy’n ofynnol ar gyfer pob asesiad o oedolion, plant neu ofalwyr. Gellir casglu rhagor o ddata craidd sy’n berthnasol i amgylchiadau ac anghenion yr unigolyn e.e. gall ymarferwyr barhau i gasglu set ddata graidd ehangach, cysylltiedig ag iechyd ar gyfer pobl hŷn.

1. **Beth sy’n digwydd i ganllawiau statudol presennol ar:**

* **Y Broses Asesu Unedig**
* **Trefniadau Asesu Cynllunio ac Adolygu Integredig ar gyfer Pobl Hŷn**
* **Fframwaith ar gyfer Asesu Plant a’u Teuluoedd**

Ni fydd y rhain yn statudol rhagor pan fydd y Ddeddf, y rheoliadau a’r codau ymarfer yn dod i rym ar 6 Ebrill 2016. Fodd bynnag, mae llawer o brif elfennau’r dogfennau arweiniad hyn wedi’u hymgorffori yn y codau ymarfer newydd.

1. **Beth os oes mater diogelu yn dod i’r amlwg yn ystod yr asesiad?**

Byddai dyletswyddau diogelu yn berthnasol, a byddai camau i ddiogelu unigolyn rhag cam-driniaeth, esgeulustod neu niwed yn cael blaenoriaeth dros yr angen i gwblhau’r asesiad yn llawn.

1. **A oes unrhyw amserlenni ar gyfer adolygu asesiadau?**

Mewn perthynas ag adolygiad ffurfiol, bydd y dyddiad yn cael ei osod pan fydd y cynllun gofal a chymorth, neu’r cynllun cymorth, yn cael ei ddatblygu. Cytunir ar y dyddiad gyda’r unigolyn, a bydd yn briodol i’w amgylchiadau a’r amser mwyaf priodol ar gyfer adolygiad. Os bydd adolygiad yn arwain at ailasesiad oherwydd newidiadau sylweddol i amgylchiadau’r unigolyn, y disgwyl yw y bydd yr asesiad yn cael ei gynnal yn gyflym a di-oed. Nid oes unrhyw amserlenni penodol ar gyfer cwblhau asesiad neu ailasesiad ar gyfer oedolion; fodd bynnag, mae’r côd ymarfer yn nodi’n glir y dylai gael ei gwblhau’n gyflym a di-oed. Rhaid i asesiad, neu ailasesiad, ar gyfer plant gael ei gwblhau o fewn 42 diwrnod i’r atgyfeiriad.

Mae’r ddyletswydd i adolygu asesiad yn berthnasol os nad yw’r asesiad blaenorol yn mynd i’r afael ag anghenion gofal a chymorth yr unigolyn yn llawn neu os oes newidiadau sylweddol wedi bod yn anghenion neu amgylchiadau’r unigolyn neu’r teulu sy’n golygu bod angen ystyried pum elfen yr asesiad o’r newydd. Mae gan unrhyw unigolyn yr hawl i wneud cais am ailasesiad unrhyw bryd, a rhaid i’r awdurdod lleol gydymffurfio â’r cais os yw’n fodlon bod newid sylweddol wedi bod yn amgylchiadau neu ganlyniadau personol yr unigolyn. Nid yw’r ddyletswydd hon yr un fath ag adolygu’r cynllun gofal a chymorth lle mae’n rhaid i ddyddiad yr adolygiad gael ei gytuno a’i amlinellu yn y cynllun gofal a chymorth.

1. **Dyletswydd i gynnig asesiad pan fo gofalwr yn dod yn hysbys ac efallai bod ganddo anghenion cymorth – beth yw’r goblygiadau dod yn hysbys i rannau eraill o’r awdurdod lleol, megis y ganolfan hamdden ac ati?**

Mae gan ofalwyr yr un hawl i gael asesiad â’r rhai sy’n derbyn gofal ganddynt. Rhaid i’r awdurdod lleol gynnig asesiad i unrhyw ofalwr os yw’n ymddangos i’w awdurdod lleol bod gan y gofalwr o bosib anghenion cymorth. Nid yw’r ddyletswydd hon yn berthnasol os bydd y gofalwr yn gwrthod asesiad. Mae gan y gofalwr yr hawl i newid ei feddwl unrhyw bryd; os bydd yn gwneud hynny, rhaid i’r awdurdod lleol gynnal asesiad o angen. Unwaith eto, rhaid i’r awdurdod lleol gynnig cynnal asesiad os yw’n fodlon bod amgylchiadau’r gofalwr wedi newid ac y byddai asesiad o fudd i’r gofalwr. Rhaid i awdurdod lleol gofnodi unrhyw wrthodiad i gael asesiad o angen.

Gall atgyfeiriad ar gyfer asesiad gael ei wneud gan unrhyw unigolyn neu weithiwr proffesiynol os yw’r unigolyn dan sylw wedi caniatáu iddynt rannu gwybodaeth bersonol. Mae Llywodraeth Cymru yn annog awdurdodau lleol i gyfathrebu disgwyliadau’r Ddeddf i’w gweithlu a all ddod i gysylltiad ag unigolion ag anghenion gofal a chymorth, neu anghenion cymorth. Mae’r ddeddfwriaeth yn hyrwyddo ac annog gwaith partneriaeth ac integredig ar draws sefydliadau a chymunedau. Fodd bynnag, cyfrifoldeb yr awdurdodau lleol yw rhoi hyn ar waith.

**14. Pan fydd y ddyletswydd ar waith, beth fyddai amserlen resymol ar gyfer cynnal yr asesiad? Beth os oes yna restr aros o 10 mis am asesiad?**

Mae’r egwyddorion cyffredin ar gyfer asesiad yn nodi bod rhaid i’r asesiad gael ei gwblhau yn brydlon ac ymateb i natur frys anghenion yr unigolyn. Dylai’r gofalwr gael y wybodaeth ddiweddaraf am gynnydd yr asesiad a’r amserlenni disgwyliedig ar gyfer cwblhau’r broses asesu.

1. **Ar ba bwynt, os o gwbl, y caiff rhieni plant anabl eu hystyried yn ofalwyr yn eu hawl eu hunain?**

Mae gofalwr yn cael ei ddiffinio yn Neddf Gwasanaethau Cymdeithasol a Llesiant (Cymru) 2014 o dan Ran 1 Adran 3(3) fel person sy'n darparu, neu'n bwriadu darparu, gofal i oedolyn neu blentyn anabl. Dyna'r unig beth fyddai angen iddynt fod yn ei wneud i gael asesiad.

O dan Ran 3 o'r Ddeddf, sy'n ymwneud ag asesu plant, mae Adran 21(7) yn datgan, at ddibenion yr asesiad, *" rhagdybir bod angen gofal a chymorth ar blentyn anabl yn ychwanegol at, neu yn lle, y gofal a’r cymorth sy’n cael eu darparu gan deulu’r plentyn"*.

Yn ychwanegol at hyn mewn perthynas ag asesu gofalwyr, mae’r ddyletswydd i asesu gofalwr o dan Adran 24(2) yn gymwys mewn perthynas â gofalwr sy'n darparu neu'n bwriadu darparu gofal i oedolyn neu blentyn anabl sy'n preswylio fel arfer yn ardal yr awdurdod. Rhaid i awdurdod lleol gynnig asesiad i unrhyw ofalwr os yw'n ymddangos i'r awdurdod hwnnw y gallai fod gan y gofalwr anghenion cymorth. Noder bod y manylion yn Adran 24 yn eithaf clir ynglŷn â’r gofynion ar gyfer asesu gofalwyr. Mae Rhan 4 o'r Ddeddf yn gosod dyletswydd ar awdurdodau lleol wedyn i bennu a oes unrhyw rai o'r anghenion hynny a aseswyd yn bodloni'r meini prawf cymhwyster a sut y gellir diwallu’r anghenion hynny.

1. **Os oes gan rywun anghenion sy’n cael eu diwallu drwy gyllid Gofal Iechyd Parhaus, a yw’r Ddeddf yn berthnasol?**

Mae'r Ddeddf yn berthnasol i bawb sydd angen gofal a chymorth. Y GIG sydd â chyfrifoldeb am ariannu gwasanaethau ar gyfer pobl sydd ag angen iechyd sylfaenol y barnwyd eu bod angen pecyn gofal parhaus gan y GIG. Mae'r Ddeddf yn berthnasol i'r GIG ac awdurdodau lleol.

Mae cyllidebau cyfun yn berthnasol – ond, os yw rhywun yn cael Gofal Iechyd Parhaus a ariennir yn llawn gan y GIG, ni ellir defnyddio taliadau uniongyrchol.

**17. A yw hi’n ofynnol i awdurdodau lleol adrodd nifer yr asesiadau a gynhelir? Os felly, pa mor aml ddylai’r wybodaeth hon gael ei hadrodd ac a ddylai gofalwyr gael eu grwpio yn ôl y math o ofalwr e.e. gofalwyr pobl â chyflyrau iechyd meddwl ac ati?**

Bydd awdurdodau lleol yn adrodd yn flynyddol ar nifer yr asesiadau ar gyfer gofal a chymorth, a nifer yr asesiadau ar gyfer cymorth gofalwyr, a gynhaliwyd yn ystod y flwyddyn. Bydd data mewn perthynas ag asesiadau ar wahân ar gyfer gofalwyr, ond ni fydd gofalwyr yn cael eu grwpio yn ôl y math o ofalwr. Mae [canllawiau mewn perthynas â’r data hwn ar gael yma](http://llyw.cymru/statistics-and-research/local-authority-social-services-data-collections/?lang=cy).

Bydd awdurdodau lleol yn dechrau adrodd y data hwn ym mis Ebrill 2016. Bydd data ar gyfer 2016/17 yn cael ei ddarparu i Lywodraeth Cymru ym mis Mai 2017 a’i gyhoeddi ym mis Medi 2017.

**18. Cyn derbyn gwasanaeth, byddech chi’n disgwyl mai asesiad fyddai’r cyfrwng i gael mynediad at y gwasanaeth hwnnw. A fydd hi’n ofynnol i gwblhau asesiad cyn cael mynediad at wasanaeth?**

Nid yw’n fater mor ddu a gwyn â hyn, a bydd yn dibynnu ar bob awdurdod a pha wasanaethau ataliol a mynediad agored y maent yn eu darparu a pha wasanaethau a ddarperir trwy gynllun gofal a chymorth. Fodd bynnag, bydd y gwasanaeth gwybodaeth, cyngor a chymorth ar gael i bawb a bydd yr asesiad yn cychwyn pan fydd cyngor neu gymorth yn cael eu darparu. Mae hyn yn sicrhau bod unigolyn a’r cynghorydd yn trafod y canlyniadau mae’r unigolyn am eu cyflawni, a gallant archwilio atebion gyda’i gilydd yn seiliedig ar sgwrs ‘beth sy’n bwysig’. Gall yr asesiad cymesur hwn ddod i ben gyda chyngor ar y gwasanaethau ataliol sydd ar gael a sut i gael mynediad atynt, neu gall arwain at ddatblygu cynllun cymorth a reolir gan yr awdurdod lleol. Bydd rhai gwasanaethau yn fwy agored os ydynt yn ataliol a bydd rhai ar gyfer anghenion cymwys, felly bydd yn dibynnu ar bob angen unigol a’r ffordd orau   
o’u diwallu.